
Ministru kabineta rīkojums Nr. 740
Rīgā 2025. gada 11. novembrī (prot. Nr. 47 17. §)
Par Latvijas Nacionālā botāniskā dārza pievienošanu Dabas aizsardzības pārvaldei
· 1. Lai pilnveidotu valsts pārvaldes institucionālās sistēmas un nodrošinātu to darbības efektivitāti, optimizāciju un birokrātijas mazināšanu, saskaņā ar Valsts pārvaldes iekārtas likuma 15. panta ceturtās daļas 1. punktu ar 2026. gada 1. janvāri likvidēt Viedās administrācijas un reģionālās attīstības ministrijas padotībā esošo Latvijas Nacionālo botānisko dārzu, pievienojot to Dabas aizsardzības pārvaldei. 
· 2. Noteikt, ka ar 2026. gada 1. janvāri Dabas aizsardzības pārvalde ir Latvijas Nacionālā botāniskā dārza funkciju, pārvaldes uzdevumu, tiesību, saistību, prasību, mantas, personāla, finanšu līdzekļu, lietvedības un arhīva pārņēmēja.
· 3. Viedās administrācijas un reģionālās attīstības ministram 10 darbdienu laikā pēc šā rīkojuma spēkā stāšanās dienas izveidot Latvijas Nacionālā botāniskā dārza likvidācijas komisiju (turpmāk – likvidācijas komisija).
· 4. Likvidācijas komisijai nodrošināt:
· 4.1. līdz 2026. gada 1. janvārim – Latvijas Nacionālā botāniskā dārza materiālo un nemateriālo vērtību, finanšu līdzekļu un saistību inventarizāciju un materiālo un nemateriālo vērtību, finanšu līdzekļu, saistību, kā arī arhīva un lietvedības nodošanu Dabas aizsardzības pārvaldei;
· 4.2. līdz 2026. gada 1. martam – Latvijas Nacionālā botāniskā dārza slēguma pārskatu sagatavošanu.
· 5. Viedās administrācijas un reģionālās attīstības ministrijai sagatavot un viedās administrācijas un reģionālās attīstības ministram līdz 2026. gada 1. janvārim normatīvajos aktos noteiktajā kārtībā iesniegt izskatīšanai Ministru kabinetā:
· 5.1. normatīvo aktu projektu par grozījumiem likumā "Par īpaši aizsargājamām dabas teritorijām";
· 5.2. normatīvo aktu projektus par grozījumiem Ministru kabineta 2024. gada 3. septembra noteikumos Nr. 586 "Viedās administrācijas un reģionālās attīstības ministrijas nolikums", Ministru kabineta 2009. gada 2. jūnija noteikumos Nr. 507 "Dabas aizsardzības pārvaldes nolikums" un Ministru kabineta 2023. gada 13. jūnija noteikumos Nr. 298 "Dabas aizsardzības pārvaldes publisko maksas pakalpojumu cenrādis".
· 6. Latvijas Nacionālajam botāniskajam dārzam nodot Dabas aizsardzības pārvaldei 99 amata vietas, likvidēt septiņas amata vietas.
· 7. Ar Latvijas Nacionālā botāniskā dārza likvidāciju saistītos izdevumus 2025. gadā segt no Latvijas Nacionālajam botāniskajam dārzam piešķirtajiem valsts budžeta līdzekļiem, bet 2026. gadā – no Dabas aizsardzības pārvaldei piešķirtajiem valsts budžeta līdzekļiem.

